রাজনীতিকদের কাজকর্মের ছিরি এমন হলে রাজনীতি হারায় তার চিৎশক্তি। হারায় তার গতি অসামাজিকতার ঊষর মরুভূমিতে। অর্থহীন হয়ে ওঠে সমাজজীবনের বৃহত্তর পরিসরে। নৈতিকতার ভিত্তিতে যে রাষ্ট্র তৈরি হয়, সক্রেটিসের কথায়, ‘সেই রাষ্ট্রের সর্বোচ্চ লক্ষ্য যে সমগ্র রাষ্ট্রের সর্বাধিক ঐক্য প্রতিষ্ঠা’ (That the greatest possible unity of the whole Polis is the supreme good) তা পর্যন্ত ব্যাহত হয়। রাষ্ট্রে বসবাসরত জনসমষ্টি বিভিন্ন ক্ষুদ্র স্বার্থের দেয়ালে আটকা পড়ে হয় বিভক্ত। জনসাধারণ যে মহান আদর্শে সম্মিলিত হয়ে রাষ্ট্র গড়ার চুক্তির মাধ্যমে সংহত হয়েছে, তা ফিকে হয়ে আসে। যে দেশপ্রেমের অমোঘ আকর্ষণে অনাদিকাল থেকে দেশপ্রেমিকেরা দেশ রক্ষার নিমিত্তে অকাতরে প্রাণ পর্যন্ত বিসর্জন দিয়ে এসেছে, তা তাদের কাছে অর্থহীন হয়ে ওঠে। জাতীয়তাবাদের বন্ধন হয় শিথিল। রাষ্ট্রজীবনের রন্ধ্রে রন্ধ্রে ষড়যন্ত্র বাসা বাঁধতে পারে আর এই ষড়যন্ত্রে অংশীদার হয় এক দিকে যেমন রাষ্ট্রের ভেতর থেকে কিছু কুচক্রী, অন্য দিকে তেমনি বাইরে থেকে কোনো আধিপত্যবাদী শক্তি। তখন রাষ্ট্রের স্বাধীনতা এবং সার্বভৌমত্ব পর্যন্ত বিপন্ন হয়ে পড়ে।